સાયન હૉસ્પિટલના પ્રિવેન્ટિવ ઍન્ડ સોશ્યલ મેડિસિન (પીએસએમ) ડિપાર્ટમેન્ટના ડૉક્ટરોના અભ્યાસે ચોંકાવનારાં તારણો આપ્યાં છે. એ મુજબ સેન્ટ્રલ રેલવેમાં ટિકિટચેકર (ટીસી) તરીકે કામ કરતા ૫૦ ટકા કર્મચારીઓ અનફિટ છે. સેન્ટ્રલ રેલવેમાં કુલ ૧૪૦૦ ટીસી કામ કરે છે જેમાંથી ૪૦૦ ટીસી પર આ સ્ટડી આધારિત છે. ૪૦૦માંથી ૫૦ ટકા વધુપડતું વજન, ડાયાબિટીઝ તથા બ્લડ-પ્રેશર (બીપી) જેવી સમસ્યાઓથી પરેશાન છે. ૨૮ ટકાને હાઈ સ્ટ્રેસ તો ૧૫ ટકાને હાઇપરટેન્શનની સમસ્યા છે. આ કૅમ્પ સેન્ટ્રલ રેલવે સ્ટાફ વેલ્ફેર ટ્રસ્ટ દ્વારા આયોજિત કરવામાં આવ્યો હતો. એમાં ડાયાબિટીઝ, હાઇપરટેન્શન, કૅન્સર, આંખની તપાસ જેવા વિવિધ દસ જેટલી ટેસ્ટ કરવામાં આવી હતી. ટીસીની આવી ખરાબ શારીરિક તેમ જ માનસિક હાલતને કારણે બીજી પણ કેટલીક સમસ્યાઓ ઊભી થાય છે. તેમણે મુસાફરો સાથે સીધો સંપર્ક કરવાનો હોવાથી તેઓ ઘણી વાર ટિકિટ વગરના મુસાફરો સાથે વાદવિવાદમાં પડી જતા હોય છે.